Henrik Vestergaard (V), 2004-11-19:
Fødevarelovgivningen er blevet voksen, og derfor er den i færd med at flytte hjemmefra, i færd med at flytte til EU.
Nogenlunde sådan må konklusionen lyde her under fremlæggelsen af en opdateret dansk fødevarelov.
At fødevarelovgivningen flytter fra det snævre danske til at omfatte et helt kontinent med fælles regler, betegner vi i Venstre som en vaskeægte europæisk succes.
Den fælles lovgivning sikrer, at producenterne oplever fri og fair konkurrence om forbrugernes gunst, og at så vel forbrugere som producenter kan stole på, at i tilfælde af fødevareforureninger kan der i hast og ganske omfattende tages initiativ til indkredsning og begrænsning af problemerne, ikke mindst på baggrund af kravene om sporing af fødevarerne og samarbejdet de nationale fødevaremyndigheder imellem.
Når store børn flytter hjemmefra, kan det godt føles lidt vemodigt for forældrene, og det bliver da også en tilvænning for alle fødevareordførerne her i Folketinget nu at måtte erkende, at kamppladsen for fødevarelovgivningen er flyttet til EU.
Det betyder dog langtfra, at vi slipper tøjlerne, når reglerne skal formuleres, men vi må vænne os til at blive bedre til at arbejde via Europaudvalget, Europa-Parlamentet og den til enhver tid siddende danske regering.
Der er ikke meget nyt i lovforslaget, men i praksis tale om overflytning af regler fra den oprindelige lov.
Venstre kan støtte ministeren i de ændringer, der er lagt op til.
Om teknikken vil jeg godt sige, at vi synes, at det er lykkedes for ministeren og ministeriet at løse den vanskelige designøvelse, der ligger i at skrive en fødevarelov, hvor mange af de materielle bestemmelser allerede er europæisk lov.
Vi erkender dog, at for erhvervslivet er det lidt mere besværligt både at kende de europæiske regler og den danske fødevarelov.
Derfor er Venstre glad for ministerens tilbud fra den tekniske gennemgang om, at der fra ministeriets side udarbejdes en vejledning, der sammenskriver de forskellige regelsæt og klart fortæller virksomhederne, hvad der er gældende regler.
Jeg kan selvfølgelig ikke stå på Folketingets talerstol repræsenterende Venstre og så overse, at også dette lovforslag har et væsentligt antal bemyndigelser, hvad vi konsekvent ikke er fortalere for.
Derfor vil jeg først rose ministeren for den udrensning af bemyndigelser til at træffe bestemmelser, der er foretaget mellem lovudkastet, der var i høring, og det her fremlagte.
Der er en risiko for en vis vilkårlighed i bestemmelsesbemyndigelser, og 12 af disse er nu fjernet.
Selvfølgelig er det altid en afvejning, om reglerne bør stå i loven, og alle regelændringer derfor skal gennemføres via en ændring af fødevareloven, eller om alle er bedre tjent med, at detailændringer hurtigere gennemføres via bekendtgørelser.
Til gengæld er direktiver ikke altid ord for ord kopier af de mandater, partierne 2-3 år tidligere afgav i Europaudvalget.
Derfor vil det glæde os, hvis der kunne findes en løsning, så europæisk lovgivning i form af direktiver, der indeholder væsentlige ændringer af reglerne, naturligvis bliver forelagt Folketinget, og fordi det må forventes, at der vil komme mange ændringer af fødevarelovgivningen, vil vi foreslå, at ministeren en gang om året giver Folketingets Fødevareudvalg en redegørelse om, hvilke ændringer der er kommet i de danske regler som følge af europæisk lov, samt hvilke ændringer der må forventes inden for det kommende års tid.
Slutresultatet er naturligvis en stærk opbakning til ministeren til at gennemføre denne lovgivning og en glæde over, at det europæiske samarbejde oplever en succes, der er til klar fordel for forbrugerne og virksomhederne i Europa.